**Siekiama pritraukti sveikatos priežiūros specialistus į Elektrėnų savivaldybės viešąsias asmens sveikatos priežiūros įstaigas**

***Finansavimo skyrimas trūkstamų specialybių gydytojams ir slaugytojams***

2024 m. gruodžio mėn. Tarybos sprendimu patvirtintas Finansavimo skyrimo atvykstantiems dirbti į Elektrėnų savivaldybės viešąsias asmens sveikatos priežiūros įstaigas (toliau – ASPĮ) trūkstamos specialybės gydytojams ir slaugytojams tvarkos aprašas. Juo nustatytos finansinio skatinimo priemonės, jų teikimo sąlygos bei tvarka trūkstamų specialybių gydytojams ir slaugytojams, įsidarbinusiems savivaldybės ASPĮ. Trūkstamų specialybių gydytojų ir slaugytojų sąrašas, atsižvelgiant į ASPĮ pateiktą poreikį ir sudarytos Darbo grupės teikimą, kasmet patvirtinamas mero potvarkiu.

Taip siekiama skatinti trūkstamų specialybių gydytojus ir slaugytojus atvykti dirbti į Elektrėnų savivaldybės asmens sveikatos priežiūros įstaigas tam, kad būtų užtikrintas kokybiškas ir nenutrūkstamas asmens sveikatos priežiūros paslaugų teikimas savivaldybės gyventojams. Numatytos šios specialistų  skatinimo priemonės, nepriklausomai nuo jų faktinės gyvenamosios vietos:

* iki 6000 eurų kasmetinė išmoka gydytojui pirmus 3 arba 5 metus (pasirinktinai);
* iki 3000 eurų kasmetinė išmoka slaugytojui pirmus 3 arba 5 metus (pasirinktinai).

Skatinimo priemonę gaunantis gydytojas ar slaugytojas įsipareigoja įstaigoje dirbti ne trumpiau kaip 3 (arba 5) metus.

***Dalinė kelionės išlaidų kompensacija***

Elektrėnų savivaldybė viena iš pirmųjų pradėjo taikyti skatinamąsias priemones sveikatos priežiūros specialistams, dirbantiems savivaldybės ASPĮ – nuo 2018 m. taikoma dalinė kelionės išlaidų kompensacija, vis plečiant kompensacijos gavėjų ratą bei didinant kompensacijos dydį. Tai pasiteisinęs sprendimas, siekiant pritraukti ir išlaikyti savivaldybės ASPĮ dirbančius ir sveikatos priežiūros paslaugas teikiančius specialistus bei sudaryti jiems kuo palankesnes sąlygas atvykti į darbą.

***Studijų kainų apmokėjimas gydytojams rezidentams bei slaugos studentams***

Elektrėnų savivaldybės administracija netrukus pradės įgyvendinti projektą „Sveikatos priežiūros specialistų rengimas, pritraukimas Elektrėnų savivaldybėje“ (toliau – Projektas). Šis Projektas apima investicijas į sveikatos priežiūros specialistų rengimą, siekiant pritraukti sveikatos priežiūros specialistus darbui Elektrėnų ASPĮ.

Projekto lėšomis bus finansuojama gydytojų rezidentų ir bendrosios ar išplėstinės praktikos slaugytojų **studijų kaina**. Studentas asmens sveikatos priežiūros įstaigoje turės įsipareigoti dirbti ne trumpiau nei dvejus metus. Projekte gali dalyvauti jau besimokantys, studijuojantys asmenys ar studijas baigę asmenys (studijos turi būti baigtos ne anksčiau kaip 2021 m. sausio 1 d.), tokiu atveju būtų grąžinamos jau sumokėtos įmokos ir (ar) finansuojamos likusios įmokos;

Susidomėjusius kviečiame kreiptis į sveikatos priežiūros įstaigų vadovus:

|  |  |  |  |  |
| --- | --- | --- | --- | --- |
|   | ***Pavadinimas*** | ***Adresas*** | ***Tel. nr.*** | ***El. paštas*** |
| 11. | Viešoji įstaiga Elektrėnų savivaldybės sveikatos centras | Taikos g. 6A, LT 26115 Elektrėnai  | +370 5 285 8220  | info@elektrenussc.lt  |
| 22. | VšĮ Abromiškių reabilitacijos ligoninė | Sanatorijos g. 72, LT-26130 Abromiškių k., Elektrėnų sav. | + 370 528 58 360 | info@abromiskes.lt; vglamba@abromiskes.lt;  |
| 33. | Viešoji įstaiga Elektrėnų ligoninė | Taikos g. 8,LT-26115Elektrėnai  | + 370 528 39 553+370 685 46 677 | sekretore@eligon.lt; zydrunasmartinenas@eligon.lt  |
| 44. | UAB „Inmedica“ | Draugystės g. 13, Elektrėnai | +370 528 40 142 | elektrenai@inmedica.lt  |